Cité
Cité saar (prantsuse keeles Île de la Cité) on Pariisi vanim osa, laevakujuline saar Seine'i jões. Saarel elas parisiide hõim, kelle järgi Pariisi linn on nime saanud. Jõe ületamiseks soodsat võimalust pakkunud saarest kujunes Kapetingide ajal (987–1328) praeguse Pariisi südamik. Vanimate ehitiste jäljed on näha Jumalaema kiriku (Notre-Dame) esisel platsil, kus asub ka nullpunkt (point zéro), millest alates arvestatakse Prantsusmaal kõiki vahemaid. Cité saarel on teinegi gooti sakraalkunsti suurteos – Püha kabel (Sainte-Chapelle).